El Porrat de Beniopa celebra la XVIII edició aquest cap de setmana
08 gener 2025

## El Porrat de Beniopa celebra la XVIII edició aquest cap de setmana08 gener 2025Última actualització: 08 gener 2025

![](../gestion/img/dc4c70a674bfa98b3c20fafd9058333ebb2863ed8811e26507822b55236e0a87.jpg)  
  

El president de la Junta de Districte de Beniopa, **Jesús Naveiro**, acompanyat per **Joanjo Reig**, tècnic municipal de l'àrea de Política Festiva del departament de Cultura, ha presentat aquest matí la programació d'activitats per a tots els públics que s'ha dissenyat amb motiu del Porrat de Beniopa que se celebra del 10 al 12 de gener i que combinarà tradició, cultura, gastronomia i música en un ambient festiu per a tota la família.

Tal com ha destacat Naveiro, és el primer Porrat de l'any. “_Estem d'enhorabona. El Porrat s'ha preparat amb molta il·lusió i és possible gràcies a la implicació de moltes persones i entitats a les quals n'hem d'agrair la complicitat”_.

El president de la Junta de Districte ha volgut convidar tota la ciutadania i visitants a acudir des de divendres a diumenge per gaudir d'una programació “_dissenyada per a tots els públics amb activitats musicals, lúdiques, esportives, tradicionals i culturals_”.

Per part seua Reig, ha destacat que aquest any es compleixen 18 anys de la recuperació d'aquesta iniciativa que referma el caràcter de poble amb entitat pròpia de Beniopa. “_El Porrat és un element dinamitzador perquè la gent conega Beniopa. Aquest any la portada ha estat dissenyada per Carla Molina i és un homenatge als animals i a l'acte de benedicció d'animals que s'organitza diumenge que congrega gairebé 500 persones_”.

###   
**Programació**

  
**Divendres, 10 de gener**

• A partir de les 17:00 h: Inici de la fira popular infantil amb atraccions a preu especial de 2 €.

• 21:00 h: Obertura del Barranc de Rock amb el concert del grup The Soundcheck i la sessió de DJ Carles Roselló a les parades de les associacions.

**Dissabte, 11 de gener**

• 09:00 h: Plantà de la foguera de Sant Antoni a la plaça del Campanar.

• 10:00 h: Obertura del Porrat, Mercat Valencià, Mostra d’Associacions i fira d’atraccions.

• 12.30 h: Volteig de campanes a l'església Santa Maria Magdalena.

• 17:00 h: Música tradicional amb Colla Els Bessons al Mercat Valencià.

• 20:00 h: Repartiment de bunyols de carbassa i mistela a la plaça del Campanar.

• 20.45 h: Cremà de la Revetla (foguera) de Sant Antoni.

• 21:00 h: Actuació del grup La Mocha seguida de discoteca mòbil Ortolà Show.

**Diumenge, 12 de gener**

• 08:45 h: Inici del Km Vertical (cursa i marxa per muntanya) organitzat pel Club Alpí Gandia.

• 09.00 h: Exhibició de motos i cotxes clàssics.

• 11.45 h: Desfilada de cavalleries i música a càrrec de l'Associació de Dolçainers i Tabaleters de la Safor-UPG.

• 12:00 h: Benedicció d'animals amb repartiment de pa beneït i garrofes a la plaça del Campanar.

• 18.00 h: Espectacle musical amb el grup Cant i Més.

Durant tot el cap de setmana, els assistents podran visitar la XVIII Mostra d’Associacions de Beniopa amb productes artesanals, el Mercat Valencià, i una àmplia zona de jocs infantils. A més, hi haurà animació itinerant i actuacions musicals a diversos punts del Porrat.